Aktekantoor skuld miljoene vir kragArgieffoto (Foto: Gerd Altmann/Pixabay) Die aktekantoor in Pretoria se kragtoevoer is Dinsdag ná vyf dae herstel en aktiwiteite sal na verwagting Woensdag hervat. Die elektrisiteitstoevoer is Vrydag afgeskakel omdat die aktekantoor se elektrisiteitsrekening met R3.6 miljoen in die rooi is. Selby Bokaba, woordvoerder van die Tshwane-metroraad, sê die kantoor het in September die laaste keer vir krag betaal. Volgens hom sal daar met die departement van openbare werke en infrastruktuur geskakel word om na ŉ betalingsreëling te kyk. Volgens Audrey Gwanga, verbonde aan die kantoor van die registrateur van Pretoria, is die lede van die metroraad tans op die perseel en is daar opdrag gegee om die kragtoevoer te herstel. Maroela Media het vroeër berig dat geen aktiwiteite intussen in die aktekantoor, wat verantwoordelik is vir die registrasie, bestuur en instandhouding van die eiendomsregister van Suid-Afrika, kon plaasvind nie. Dit affekteer verskeie rolspelers in die eiendomsbedryf.